Mads Rørvig (V), 2010-05-06:
I Venstre er vi glade for at have indført en historisk skattereform, en skattereform, der gør det mere attraktivt at arbejde, en skattereform, der vil give os 5,5 mia. kr. mere om året til velfærd.
Skattereformen er fuldt finansieret, og det betyder, at vi har været nødt til at finde en række områder, hvor en opdatering af regelsættet var fornuftig og samtidig gav et provenu, et provenu, som vel at mærke har været ført tilbage til skatteyderne krone for krone.
Et af områderne i skattereformen er beskatningen af multimedier.
Før skattereformen var det område et mindre virvar med forskellige former for beskatning alt afhængigt af udstyret.
Noget af udstyret blev opfattet som et skattefrit medarbejdergode, mens andet skulle beskattes.
Reglerne for beskatning af fri telefon var f.eks. en videnskab i sig selv.
Foruden de mange forskellige former for beskatning var den teknologiske udvikling løbet fra hele regelsættet.
Hidtil havde telefoner været til at ringe til og fra, mens computere var til regneark og tekstbehandling, men som begrebet multimedie antyder, kan forskellige former for udstyr klare de samme funktioner.
Derfor var det hensigtsmæssigt en gang for alle at få skabt en ensartet beskatning på området.
Det har vi gjort med multimedieskatten.
Det er bestemt ikke blevet lige vel modtaget alle steder, og den har fået en meget hård medfart i pressen og har bl.a. fået kritik fra medlemmer af Det Radikale Venstre.
Kritikken er dog uberettiget og har mest af alt lignet en skræmmekampagne, en kampagne, hvis hovedbudskab var, at Danmark vil ende som et it-mæssigt uland, og en kampagne, hvis manglende interesse for proportioner har været slående.
For hvor meget betyder multimedieskatten i kroner og øre for den enkelte skatteyder?
Det er cirka mellem 102 kr. og 150 kr. om måneden.
Der er med andre ord tale om en storm i et glas vand, men det afholder selvfølgelig ikke Det Radikale Venstre fra at ville afskaffe multimedieskatten.
Det vil koste ca. 400 mio. kr., og det er da også en slags penge, og dem foreslår Det Radikale Venstre frejdigt at hente igennem bedre ligning og en mere effektiv inddrivelse af skat.
Den her manøvre skulle ifølge Det Radikale Venstre indbringe cirka 595 mio. kr. årligt.
Opskriften på, hvordan det gøres, vil jeg da meget gerne se nærmere på, og lad mig da dernæst komplimentere det Radikale Venstre for faktisk at finansiere et af beslutningsforslagene, der bliver fremsat her i Folketinget.
Det er jo helt nye toner.
Apropos oppositionen glæder jeg mig også til at høre, hvordan Socialdemokratiet forholder sig til multimediebeskatningen.
Der har jo været nogle forskellige meldinger, men det håber jeg også at vi kan få afklaret her i dag.
I Venstre er vi glade for skattereformen, og vi er godt tilfredse med den form, som multimedieskatten har fået.
Det er en rimelig løsning og frem for alt en løsning, der ikke besværer den almindelige skatteyder med et indviklet regelsæt.
Jeg kan oplyse, at Venstre ikke kan støtte beslutningsforslaget.
Jamen det synes jeg da er interessant.
Jeg mener ikke, at der har været nogen udmelding om, at hr. Nick Hækkerup har sagt, at han er blevet citeret forkert i artiklen i Børsen.
Jeg vil gerne have et uddybet svar på, hvad det egentlig er, Socialdemokraterne vil med multimediebeskatningen?
Skal man have lavet en differentieret takst, og hvordan forholder man sig til beløbet på 3.000 kr., som man bliver beskattet af?
Er det et beløb, man vil beholde, eller vil man – ligesom hr. Nick Hækkerup, skatteordfører for Socialdemokratiet, siger i børsen – lave en differentieret takst?